b'\n_START_ARTICLE_\nWolves in the Throne Room\n_START_SECTION_\nOsnivanje (2002. - 2005.)\n_START_PARAGRAPH_\nSastav 2002. godine osnivaju bra\xc4\x87a Aaron i Nathan Weaver, s ciljem da, prema njihovoj izjavi, preto\xc4\x8de "energije pejza\xc5\xbea pacifi\xc4\x8dkog sjeverozapada" u glazbeni oblik._NEWLINE_Godine 2004. sastav objavljuje svoj prvi demo uradak Wolves in the Throne Room; zna\xc4\x8dajnost ovog demo izdanja je u tome \xc5\xa1to se sastojao od CD-a crne boje umotanog u krzno te mahovine koja je bila umetnuta u knji\xc5\xbeicu s tekstovima pjesama._NEWLINE_Godinu dana kasnije, sastav objavljuje jo\xc5\xa1 jedan demo uradak, 2005 Demo.\n_START_SECTION_\nDiadem of 12 Stars i Two Hunters (2006. - 2008.)\n_START_PARAGRAPH_\nSastav 2006. godine objavljuje svoj prvi studijski album, Diadem of 12 Stars. Album je objavila diskografska ku\xc4\x87a Vendlus Records. Album je sniman tokom kolovoza 2005. godine u studiju Louder u San Franciscu. Producent albuma bio je Tim Green._NEWLINE_Two Hunters, drugi studijski album sastava, objavljen je ve\xc4\x87 godinu dana kasnije. Album je objavila diskografska ku\xc4\x87a Southern Lord Recordings. Producent albuma bio je Randall Dunn, koji je tako\xc4\x91er bio producent i naknadnih albuma grupe. Tokom snimanja albuma sastav je zapo\xc4\x8deo koristiti analogne sintesajzere, \xc5\xa1to je kasnije postalo bitno obilje\xc5\xbeje njegovog zvuka.\n_START_SECTION_\nMalevolent Grain, Black Cascade i Celestial Lineage (2009. - 2012.)\n_START_PARAGRAPH_\nSastav 2009. godine objavljuje svoj prvi koncertni album, Live at Roadburn 2008. Album je bio ograni\xc4\x8den na 500 primjeraka te se izvorno sastojao od CD-a i DVD-a. Vinilna i CD ina\xc4\x8dica albuma sadr\xc5\xbee razli\xc4\x8dite naslovnice._NEWLINE_Iste godine sastav objavljuje svoj prvi EP pod nazivom Malevolent Grain. EP se sastoji od svega dvije pjesme od koje obje traju dulje od deset minuta._NEWLINE_Sastav objavljuje svoj tre\xc4\x87i studijski album Black Cascade u o\xc5\xbeujku 2009. Nakon objave albuma sastav odlazi na kratku turneju po SAD-u i Europi._NEWLINE_Godine 2010. sastav Godspeed You! Black Emperor najavljuje Wolves in the Throne Room kao gosta festivala All Tomorrow\'s Parties koji se odr\xc5\xbeao u Mineheadu u Ujedinjenom Kraljevstvu._NEWLINE_\xc4\x8cetvrti studijski album sastava, Celestial Lineage, objavljen je 13. rujna 2011. godine te je tre\xc4\x87i i kona\xc4\x8dni nastavak trilogije albuma koja je zapo\xc4\x8dela s Two Hunters. Glazbeni kriti\xc4\x8dar Brandon Stosuy opisao je Celestial Lineage kao "svojstven album ameri\xc4\x8dkog black metala koji je definirao godinu 2011.".\n_START_SECTION_\nCelestite i Thrice Woven (2013. - danas)\n_START_PARAGRAPH_\nGodine 2013. sastav objavljuje svoj drugi EP pod nazivom BBC Session 2011 Anno Domini. EP je snimljen 21. listopada 2011. godine u BBC-jevom studiju Maida Vale studios u Londonu._NEWLINE_Sastav u sije\xc4\x8dnju 2014. godine najavljuje kako \xc4\x87e \'kompanjonski album\' albumu Celestial Lineage biti objavljen iste godine te biti nazvan Celestite. Celestite je objavljen 8. srpnja 2014. te je opisan kao eksperimentalni produ\xc5\xbeetak glazbenih tema koje je sastav koristio na svojem prethodnom albumu Celestial Lineage._NEWLINE_Na No\xc4\x87 vje\xc5\xa1tica 2014. godine sastav objavljuje svoj drugi koncertni album Turning Ever Towards the Sun - Live at Neudegg Alm kojeg objavljuje diskografska ku\xc4\x87a Funkenflug._NEWLINE_Sastav 30. sije\xc4\x8dnja 2016. godine izjavljuje kako su "u ranoj fazi stvaranja novog albuma". te da \xc4\x87e vrlo vjerojatno biti objavljen 2017. godine Grupa je 28. lipnja 2017. na svojoj slu\xc5\xbebenoj Facebook stranici izjavila kako \xc4\x87e naziv novog albuma biti Thrice Woven te da \xc4\x87e biti objavljen 22. rujna 2017. godine.\n_START_SECTION_\nOsobine\n_START_PARAGRAPH_\nWolves in the Throne Room je zna\xc4\x8dajan po tome \xc5\xa1to, za razliku od ve\xc4\x87ine drugih black metal grupa, njegovi \xc4\x8dlanovi ne koriste corpse paint, ne slu\xc5\xbee se pseudonimima niti se slu\xc5\xbee sotonisti\xc4\x8dkim tekstualnim i scenskim elementima. Aaron Weaver, jedan od dvojice \xc4\x8dlanova sastava, jednom je prilikom izjavio: "Wolves in the Throne Room nije black metal, ili preciznije, mi sviramo black metal pod vlastitim uvjetima zbog vlastitih razloga."_NEWLINE_Glazba je sastava \xc4\x8desto opisivana kao "atmosferi\xc4\x8dni black metal" i kao "kaskadski black metal"._NEWLINE_Za razliku od ostalih modernih metal izvo\xc4\x91a\xc4\x8da, Wolves in the Throne Room uvijek koriste vrlo staru opremu za snimanje i poja\xc4\x8dala.\n_START_SECTION_\nUtjecaji\n_START_PARAGRAPH_\nGlazbeni stil Wolves in the Throne Rooma najvi\xc5\xa1e je inspiriran skandinavskim black metalom, no tako\xc4\x91er postoje i utjecaji \xc5\xbeanrova kao \xc5\xa1to su doom metal, dark ambient, crust punk i narodna glazba. Kao klju\xc4\x8dnu inspiraciju Wolves in the Throne Room \xc4\x8desto navodi grupu Neurosis; prema rije\xc4\x8dima sastava, Neurosisova glazba "djeluje na dubokom i intenzivnom mitskom nivou". Kao dodatnu inspiraciju sastav je naveo i klavijaturisti\xc4\x8dku grupu Popol Vuh.\n_START_SECTION_\nNastupi\n_START_PARAGRAPH_\n\xc4\x8clanovi Wolves in the Throne Rooma \xc4\x8desto se koriste svjetlo\xc5\xa1\xc4\x87u vatre na svojim nastupima, bez obzira nastupaju li u zatvorenom ili otvorenom prostoru. Usto, sastav na svojim koncertima ne dozvoljava kori\xc5\xa1tenje fotografskih aparata s bljeskalicom.'